En skade til FCK's Ulrik Laursen betyder, at AaB's midtbaneslider Thomas Augustinussen er blevet udtaget til landsholdet. Laursens skade betyder også, at Augustinussens klubkammerat Michael Jakobsen støder til A-landsholdet med det samme. Det var ellers planen, at han skulle have startet ugen med U21-landsholdet. - Ulrik Laursen er skadet. Det betyder, at Michael Jakobsen kommer ind i truppen med det samme. Han skulle have været med U21-holdet indtil torsdag, men når Laursen er skadet, så mangler vi en potentiel central forsvarsspiller, siger DBU's informationschef Lars Berendt til Ritzau. Berendt oplyser, at han ikke ved, hvad Ulrik Laursen fejler. I Aalborg glæder sportsdirektør Lynge Jakobsen, der tidligere har kritiseret landstræner Morten Olsen for at overse AaB's spillere, sig over, at de nykårede mestre nu har to spillere på landsholdet. - Jeg synes, det er fortjent for Augu, og jeg synes, det ser godt ud, at vi har to spillere med, siger Lynge Jakobsen. Landsholdet møder torsdag Holland i Eindhoven, inden turen går til Polen, som Danmark møder på udebane søndag.

Referat:
Landstræner Morten Olsen har udtaget AaB&#39;s Thomas
Augustinussen til fodboldlandsholdet i stedet for en skadet Ulrik Laursen fra FC København.